Γνωμοδότηση της Οικονομικής και Κοινωνικής Επιτροπής για την «Πρόταση οδηγίας του Συμβουλίου περί προσεγγίσεως των νομοθεσιών των κρατών μελών που αφορούν τις ομαδικές απολύσεις»

(97/C 158/04)

Στις 27 Ιανουαρίου 1997, το Συμβούλιο αποφάσισε να ζητήσει, με βάση το άρθρο 100 της Συνθήκης περί ιδρύσεως, της Ευρωπαϊκης Οικονομικής Κοινότητας, τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα κοινωνικών, οικογενειακών, εκπαιδευτικών και πολιτισμικών θεμάτων, στο οποίο ανατέθηκε η προετοιμασία των εργασιών, υιοθέτησε τη γνωμοδότησή του στις 5 Μαρτίου 1997 με βάση την εισηγητική έκθεση του κ. Lφw.

Κατά την 344η σύνοδο ολομέλειας (συνεδρίαση της 19ης Μαρτίου 1997), η Οικονομική και Κοινωνική Επιτροπή υιοθέτησε με 92 ψήφους υπέρ, 4 ψήφους κατά και 8 αποχές την ακόλουθη γνωμοδότηση.

1. Περιεχόμενο της πρότασης οδηγίας

1.1. Η Επιτροπή, υποβάλλοντας την πρόταση για την κωδικοποιημένη οδηγία του Συμβουλίου περί προσεγγίσεως των νομικών νομοθεσιών των κρατών μελών που αφορούν τις ομαδικές απολύσεις, επιθυμεί να συμβάλει στην απλούστευση, σαφήνεια και διαφάνεια του κοινοτικού δικαίου.

Πρόκειται για την πρώτη κωδικοποίηση οδηγίας στον τομέα του εργατικού και κοινωνικού δικαίου. Σύμφωνα με την απόφαση που έλαβε η ίδια η Επιτροπή την 1η Απριλίου 1987, οφείλει να εκδίδει για κάθε νομική πράξη, τουλάχιστον μετά την 10η τροποποίησή της, συστατική ή επίσημη κωδικοποίηση. Πρόκειται για έναν ελάχιστο κανόνα. Προκειμένου να διασφαλισθεί η σαφήνεια και η διαφάνεια της κοινοτικής νομοθεσίας, οι διάφορες υπηρεσίες καταβάλλουν προσπάθειες για την κωδικοποίηση των κειμένων που εμπίπτουν στην αρμοδιότητά τους με μεγαλύτερη περιοδικότητα. Αυτό αφορά και την πρόταση της Επιτροπής, δεδομένου ότι η οδηγία περί μαζικών απολύσεων τροποποιήθηκε μόνο μία φορά. Συγχρόνως, η κωδικοποίηση της νομικής αυτής πράξης είναι σκόπιμη και επιβάλλεται, επειδή οι διατάξεις της αφορούν πολλούς πολίτες της Ευρωπαϊκής Ένωσης. Επομένως, η πρόταση της Επιτροπής αποτελεί σημαντικό βήμα προς την υλοποίηση της «Ευρώπης των πολιτών».

Η σημασία της συστατικής ή επίσημης κωδικοποίησης υπογραμμίστηκε και στα πλαίσια του Ευρωπαϊκού Συμβουλίου του Εδιμβούργου το Δεκέμβριο το 1992. Σύμφωνα με το Συμβούλιο αυτό, η κωδικοποίηση νομικών πράξεων που έχουν τροποποιηθεί πολλές φορές, προσφέρει νομική ασφάλεια, κυρίως, όσον αφορά το ερώτημα ποια νομοθεσία πρέπει να εφαρμοσθεί, ποια στιγμή, για ένα συγκεκριμένο αντικείμενο.

1.2. Στα πλαίσια της επίσημης κωδικοποίησης δεν πραγματοποιήθηκε καμία υλική τροποποίηση του περιεχομένου των κωδικοποιημένων νομικών πράξεων. Εξαίρεση αποτελούν τα άρθρα 9 και 10 της πρότασης οδηγίας, που αφορούν την υποχρέωση των κρατών μελών να κοινοποιούν στην Επιτροπή την εφαρμογή και την έναρξη της ισχύος της οδηγίας. Με την πρόταση της Επιτροπής ενοποιούνται τα κείμενα των οδηγιών 75/129/ΕΟΚ και 92/56/ΕΟΚ χωρίς να τροποποιείται το περιεχόμενό τους.

2. Γενικές παρατηρήσεις

2.1. Η Οικονομική και Κοινωνική Επιτροπή θεωρεί ότι η προσέγγιση των νομοθεσιών των κρατών μελών που αφορούν τις ομαδικές απολύσεις αποτελεί σημαντική συμβολή προς την υλοποίηση της κοινωνικής διάστασης της εσωτερικής αγοράς.

Επιδοκιμάζει χωρίς όρους την πρόταση κωδικοποίησης που κατήρτισε η Επιτροπή, και συμφωνεί με την Επιτροπή ότι η κωδικοποίηση αυτή αποτελεί μία συμβολή στη διαφάνεια της κοινοτικής νομοθεσίας και, συνεπώς, στην υλοποίηση της Ευρώπης των πολιτών. Η ΟΚΕ ενθαρρύνει την Επιτροπή να συνεχίσει την απλούστευση αυτή των ευρωπαϊκών νομικών πράξεων.

Σχετικά με το περιεχόμενο της προσέγγισης, η ΟΚΕ έλαβε ήδη θέση στα πλαίσια της γνωμοδότησης που εξέδωσε για την πρώτη πρόταση οδηγίας 75/129/ΕΟΚ της 26ης Ιουνίου 1973 () καθώς και στα πλαίσια της γνωμοδότησης για την πρόταση οδηγίας, σχετικά με την αναθεώρηση της οδηγίας 75/129/ΕΟΚ (οδηγία 92/56/ΕΟΚ) της 30ής Ιανουαρίου 1992 (). Επειδή η ΟΚΕ δεν έχει στη διάθεσή της το περιεχόμενο των διατάξεων περί προσεγγίσεως των νομοθεσιών, δεν εκφράζει γνώμη σχετικά με το περιεχόμενο αυτό αλλά παραπέμπει στις προαναφερθείσες γνωμοδοτήσεις.

Βρυξέλλες, 19 Μαρτίου 1997.

Ο Πρόεδρος της Οικονομικής και Κοινωνικής Επιτροπής

Tom JENKINS

() ΕΕ αριθ. C 100 της 22. 11. 1973.

() ΕΕ αριθ. C 79 της 30. 79 1992.